**วันที่ 31 พฤษภาคม 2567**

**รมว.เกษตรฯ เปิดงานมหัศจรรย์ข้าวไทย 2024 ยกทัพจัดแสดงข้าว GI กว่า 30 สายพันธุ์ พร้อม 15 กิจกรรมไฮไลต์
มุ่งสร้างการรับรู้อัตลักษณ์ข้าวไทย สู่การพัฒนาอุตสาหกรรมข้าวไทยที่สดใสอย่างยั่งยืน**

ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เป็นประธานเปิดงานมหัศจรรย์ข้าวไทย 2024ภายใต้แคมเปญ “ร้อยเรื่องราวพันธุ์ข้าวไทย” โดยมี นายอานนท์ นนทรีย์ รองอธิบดีกรมการข้าว และหน่วยงานที่เกี่ยวข้องเข้าร่วมพิธีเปิด ณ สามย่านมิตรทาวน์ฮอลล์ ชั้น 5 ศูนย์การค้าสามย่านมิตรทาวน์ กรุงเทพฯ สำหรับงานมหัศจรรย์ข้าวไทย 2024 จัดขึ้นระหว่างวันที่ 31 พฤษภาคม - 2 มิถุนายน 2567 เพื่อเผยแพร่เรื่องราวความมหัศจรรย์ของข้าวแต่ละสายพันธุ์ ซึ่งมีความเชื่อมโยงผูกพันกับสังคมไทยทั้งด้านวัฒนธรรม ความเชื่อ และวิถีชีวิตเกษตรกรมาอย่างยาวนาน รวมถึงเผยแพร่องค์ความรู้ด้านนวัตกรรมในการพัฒนาข้าวและผลิตภัณฑ์แปรรูปให้แก่เกษตรกรและผู้ที่มีความสนใจทำการเกษตรในอนาคต

รัฐมนตรีว่าการกระทรวงเกษตรและสหกรณ์ กล่าวว่า งานมหัศจรรย์ข้าวไทย 2024 เป็นงานที่มีความสำคัญต่อพี่น้องเกษตรกรไทยในด้านการประชาสัมพันธ์ “ข้าวไทย” ให้เป็นที่รู้จักของประชาชนทั่วไปทั้งในด้านเรื่องราวความเชื่อมโยงกับวิถีชีวิต คุณประโยชน์ทางโภชนา อีกทั้งเป็นการส่งเสริมองค์ความรู้ด้านนวัตกรรมภาคการผลิต เพื่อเพิ่มมูลค่าผลิตภัณฑ์ให้แก่เกษตรกร รวมถึงเป็นการขยายโอกาสทางการตลาดข้าวมากยิ่งขึ้น ตามนโยบาย “ตลาดนำ นวัตกรรมเสริม เพิ่มรายได้ ” นอกจากนี้ กระทรวงเกษตรฯ โดย กรมการข้าว ได้มีการศึกษาและพัฒนาเมล็ดพันธุ์ข้าวใหม่ ๆ ที่มีภูมิต้านทานสูง และเป็นที่ต้องการของตลาดอย่างต่อเนื่อง เพื่อเป็นการสร้างความมั่นใจและเป็นที่ยอมรับด้านคุณภาพให้แก่ผู้บริโภคระดับโลกอีกด้วย

สำหรับกิจกรรมภายในงาน แบ่งออกเป็น 5 โซน ดังนี้ 1) โซนนิทรรศการมหัศจรรย์ข้าวไทย 2024 กระทรวงเกษตรฯ โดย กรมการข้าว ร่วมจัดแสดงจักรวาลข้าวไทยถ่ายทอดเรื่องราวความเป็นมาของข้าวไทยทั้ง 4 ภาคทั่วประเทศไทย 2) โซนนวัตกรรม โดยจัดแสดงโดรนเพื่อการเกษตรและเซ็นเซอร์ตรวจวัดสภาพอากาศ จากหน่วยงานที่เกี่ยวข้อง 3) โซนร้านข้าวสวย โดยคัดสรรข้าว GI จากทั่วไทย กว่า 20 สายพันธุ์ และการเปิดให้ชิมฟรีสำหรับข้าว GI พันธุ์ใหม่ 4) โซนเวทีกิจกรรมเสวนา แลกเปลี่ยนความคิดเห็นเกี่ยวกับข้าวในเชิงประวัติศาสตร์ และในเชิงวิชาการ รวมถึงกิจกรรมสาธิตการทำอาหารจากผลิตภัณฑ์ข้าวไทยโดยผู้เชี่ยวชาญด้านอาหาร และ 5) โซนอาหารและผลิตภัณฑ์ข้าว ซึ่งมีการรวบรวมร้านค้าผลิตภัณฑ์ด้านการเกษตร กว่า 100 บูธ นอกจากนี้ยังมีการแจกพันธุ์ข้าวฟรี อาทิ ข้าวหอมมะลิทุ่งกุลาร้องไห้, ข้าวหอมสยาม และข้างหอมมะลิพะเยา อีกด้วย

นายอานนท์ นนทรีย์ รองอธิบดีกรมการข้าว กล่าวเสริมว่า กรมการข้าว เตรียมส่งเสริมการปลูกข้าวรักโลก หรือ ข้าว Low-Carbon ซึ่งเป็นการให้ความสำคัญในกระบวนการปลูกที่ดีต่อสิ่งแวดล้อมให้แก่เกษตรกร เพื่อการขยายโอกาสทางการค้าข้าวไทยในตลาดโลกมากยิ่งขึ้น อีกด้วย